Papersnake/gushiwen huggingface dataset:
追赋杨氏夜游（四首）
王璲（宋代）

银灯隐绛纱，流彩映铅华。
插鬓金鸾小，填蛾翠雁斜。
衫宽藏半折，绶解绾双花。
共睹新妆束，相邀进内家。¤
六月自流江返林居
刘崧（元代）

始我去家日，温风临绪春。兹还大火中，草木浩发新。

念昔罹兵来，庐井屡摧湮。琴书委泥潦，桑果荡为薪。

悄无鸡犬喧，焉得晤旧邻。人生岂无营，返故各有因。

譬彼南飞鸟，恋巢心所亲。永怀事栖止，此里俗固淳。

言笑抚弱子，息偃谢朝绅。谁为物外婴，而使忧患臻。

天道谅不远，吾行当力遵。所欣檐间雀，不厌今年贫。
次韵吴僧魁一山十绝
方回（元代）

百结袈裟破唐帽，子为何物我为谁。
敦知各有直钩钓，解出珊瑚海底枝。
晚步偶然作
顾仙根（清代）

既饱忽自得，不觉心神舒。举目皆可爱，举步皆自如。

何以一日皆，或戚又或愉。戚时怒所触，愉时喜有余。

愉戚本无端，在我不可诬。何况我与人，安得不相殊。

但于此理得，人我无龃龉。出门有大道，新月盈通衢。

与人共往来，忘我为羁孤。
题簪花图
姜实节（清代）

六年前见倾城色，犹是云英未嫁身。今日相逢重问姓，座中愁杀白头人。
醒后
刘驾（唐代）

醉卧芳草间，酒醒日落后。壶觞半倾覆，客去应已久。

不记折花时，何得花在手。
除官行至昭应，闻友人出官因寄
杜牧（唐代）

贱子来千里，明公去一麾。可能休涕泪，岂独感恩知。

草木穷秋后，山川落照时。如何望故国，驱马却迟迟。
送廷允决曹解官舟行赴阙 其二
刘弇（宋代）

春江活碧染衣浓，闹橹初挨鹢首东。岸柳跃丝金稍重，渚梅收糁玉全空。

腐儒糟粕迂疏后，上客风云感慨中。好访瀛洲缀仙客，家山无苦梦壶公。
醉中题鲛绡诗
苏轼（宋代）

天地虽虚廓，惟海为最大。圣王皆祀事，位尊河伯拜。

祝融为异号，恍惚聚百怪。二气变流光，万里风云快。

灵旂摇红纛，赤虬喷滂湃。家近玉皇楼，彤光照世界。

若得明月珠，可偿逐客债。
游云居寺，赠穆三十六地主
白居易（唐代）

乱峰深处云居路，共蹋花行独惜春。

胜地本来无定主，大都山属爱山人。
次韵常元明西坑见寄二首 其一
周紫芝（宋代）

西坑只在乱山间，寻得仇池十九泉。有句能催千嶂雨，无人共钓一川烟。
庭草
王令（宋代）

平时已多病，春至更蹉跎。
恶土种花少，东风生草多。
客愁浑寄泪，野思不堪歌。
独有诗心在，时时一自哦。
句
杜衍（宋代）

如何九老人犹少，应许东归伴醉吟。
吴门秋日送族人南还
林章（明代）

百花洲畔木兰船，杯酒西风思黯然。
客似长卿游已倦，人如小谢别堪怜。
江城暮色初回月，野树秋声尽入蝉。
明日姑苏台上望，片帆落处是南天。
蝶恋花·欲减罗衣寒未去
赵令畤（宋代）

欲减罗衣寒未去，不卷珠帘，人在深深处。红杏枝头花几许？啼在止恨清明雨。
尽日沉烟香一缕，宿酒醒迟，恼破春情绪。飞燕又将归信误，小屏风上西江路。
送酒与晏如居士二首 其二
谢薖（宋代）

此翁宁把春偿酒，醉插姚黄更乞花。多病只今犹解饮，细倾聊为遣生涯。
怀归 其十九
申佳允（明代）

赵陵新战垒，愁思在东皋。野水消尘骑，春烟醉浊醪。

素琴奄往事，高枕属吾曹。感慨官为累，晨风拂鬓毛。
故相贾氏居
林景熙（宋代）

当年搆华居，权燄倾卫霍。地力穷斧斤，天章焕丹雘。

花石拟平泉，川途致兹壑。唯闻丞相嗔，肯后天下乐。

我来陵谷馀，山意已萧索。苍生堕颠崖，国破身孰托。

空悲上蔡犬，不返华表鹤。丈夫保勋名，风采照麟阁。

胡为一声钲，聚铁铸此错。回首耒草碑，荒烟掩馀怍。
然诺行
葛一龙（明代）

古人之交交以心，一语不出然诺深。
今人之交交以面，然诺虽深中易变。
古人不可作，今人难重陈。
与君相见但饮酒，酒尽俱为行路人。
越州歌二十首
汪元量（宋代）

东南半壁日昏昏，万骑临轩趣幼君。
三十六宫随辇去，不堪回首望吴云。
句
曾季貍（宋代）

好事不知谁尔汝，还能郭索到樽前。
重九独登赏心亭
范成大（宋代）

谁教佳节滞天涯？强展愁眉管物华。
每岁有诗题白鴈，今年无酒对黄花。
悠悠造化占斜日，草草登临记落霞。
宇宙此身元是客，不须弹铗更思家。
青汉谣
曹勋（宋代）

鼓策飞晨华，翘辔玄景阿。
云裾动星汉，流彩鸣玉珂。
苕苕拂青霭，俛仰窥员罗。
群真俨龙驾，拊节扬空歌。
灵风翔玉京，音响生云和。
飞轩出阊阖，紫霄高峨峨。
览极不知疲，垂足濯天河。
抵掌谈羲黄，历世由经过。
下盼尘波中，秽浊真弃帑。
胡为恋浮境，出没相缠纡。
秦陵一抔土，神室生葭芦。
商山高崔嵬，名与四皓俱。
归来邈云汉，璧月流绮疏。
悠然动清兴，何必骑鲸鱼。
四用韵十首
杨公远（宋代）

梦觉灯初烬，搔头谩短吟。
人生随宿分，世虑莫萦心。
霜结风声息，参横月影沈。
此时朝市客，争似卧家林。
白海青
仇远（元代）

素禽敏疾出扶余，六翮双拳胆气麄。
海外天鹅能独击，云间后鹘敢齐驱。
{扌雙}身直上非无见，恋主归来不待呼。
渭水鹰扬亦如何，好将粉墨写成图。
唐律十首
方岳（宋代）

云木上苍冥，行藏只草亭。
雁随秋到早，山入市来青。
投老余渔具，能诗例鹤形。
发根风露入，肺渴喜初醒。
喜雨三首
吴潜（宋代）

晚上危楼望碧岑，云烟开阖弄晴阴。
见前鸥鹭移心法，何处鸱枭过耳音。
好雨十分催暑驾，凉风一宿动秋砧。
谁怜老子思乡泪，滴向鄞江未是深。
山中
王维（唐代）

荆溪白石出，天寒红叶稀。
山路元无雨，空翠湿人衣。
瑞鹤仙 甲辰灯夕
李昴英（宋代）

玉城春不夜。映月璧寒流，烛蕖光射。鳌山海云驾。

拥遨头箫鼓，锦旗红亚。东风近也。趁乐岁、良辰多暇。

想阳和、早遍南州，暖得柳娇桃冶。

堪画。纱笼夹道，露重花珠，尘吹兰麝。歌朋舞社。玉梅转，闹蛾耍。

且茧占先探，芋郎戏巧，又卜紫姑灯下。听欢声、犹自未归，钿车宝马。
为何凝生题十九首 其十七 莫论世
李之世（明代）

谈锋才起合销魂，世事如何到耳根。好把胡绵双塞耳，曰馀无听尔休言。
曲水台竹间默坐
刘敞（宋代）

杖履不能远，逍遥池上林。微风起众响，炎日隔繁阴。

斐亹激流泉，间关语鸣禽。放怀在离人，寄赏欣会心。

既谢朝市喧，亦忘山谷深。虽知非吾室，犹以开烦襟。
送凭司理之任彭州
石介（宋代）

李白诗中蜀道难，把诗试读泪涩润。
江形诘曲千迥折，岭路{涩山右赍}赠万屈盘。
登陟去年腰借折，追思今日鼻忧酸。
此行君不同屯蹇，五马相知旧长官。
晚游九曲院
陈师道（宋代）

冷落丛祠晚，回斜狭路赊。
平荷留夜雨，惊鸟过邻家。
云暗重重树，风开旋旋花。
病身无俗事，待得後归鸦。
木犀 其三
方一夔（宋代）

绿衣年少正风流，手折高枝喜气浮。三树独标仙窟种，四花分占玉壶秋。

浓薰药杵长舂捣，清逼诗肝巧斲锼。世上红儿那可比，试将此句问罗虬。
并闾岭
张镃（宋代）

稍丛暮气升，还为露珠滴。暗响出林隈，锵锵小金石。
依韵酬章推官见赠
范仲淹（宋代）

姑苏從古号繁华，却恋岩边与水涯。
重入白云寻钓濑，更随明月宿诗家。
山人惊载乌纱出，溪女笑隈红杏遮。
来早又抛泉石去，茫茫荣利一吁嗟。
春日登吴门
崔涂（唐代）

故国望不见，愁襟难暂开。春潮映杨柳，细雨入楼台。

静少人同到，晴逢雁正来。长安远于日，搔首独徘徊。
旋庵老宿新筑幽居赋赠
释古电（明代）

山窗斜傍绿阴开，树色连烟过水来。日暮独寻花径去，潮平时见钓船回。

檐前野果分僧供，砌下秋葵为客栽。老大幽怀同少壮，夜深还上妙高台。
社寮杂诗 其十八
吴廷华（清代）

出浴前溪笑解襟，落潮水浅上潮深。临流洗得沉痾去，大药曾投观世音。
明发白沙滩闻布榖有感
杨万里（宋代）

提壶劝我饮，杜鹃劝我归。
不如布榖子，劝我勤耘耔。
我少贫且布，不但无置锥。
笔耒垦纸田，黑水导墨池。
借令字堪煮，识字亦几希。
啼饥如不闻，饥惯自不啼。
骏奔三十年，辛勤竟何为。
发从道涂白，面为风雪黧。
夜来白沙滩，老命轻如丝。
洪涛舞一叶，呼天叫神只。
生全乃偶然，人力初何施。晓闻布榖声，如在故山时。
坐令万感集，初悟半世非。
一险靡不悔，数悔庸何追。
有田不归耕，布榖真吾师。
齐天乐
方千里（宋代）

碧纱窗外黄鹂语，声声似愁春晚。岸柳飘绵，庭花堕雪，惟有平芜如剪。重门尚掩。看风动疏帘，浪铺湘簟。暗想前欢，旧游心事寄诗卷。

鳞鸿音信未睹，梦魂寻访后，关山又隔无限。客馆愁思，天涯倦迹，几许良宵展转。闲情意远。记密阁深闺，绣衾罗荐。睡起无人，料应眉黛敛。
乌夜啼（寄远）
苏轼（宋代）

莫怪归心甚速，西湖自有蛾眉。若见故人须细说，白发倍当时。

小郑非常强记，二南依旧能诗。更有鲈鱼堪切脍，儿辈莫教知。
谢潘端叔惠红梅
楼钥（宋代）

黄姑曾为点冰肌，亦有缁尘染素衣。
何似烟脂天赐与，暗香犹在是耶非。
深村
赵希迈（宋代）

道傍无驿舍，投宿向深村。
閒唤邻翁语，翛然古意存。
半篱花隔水，数亩竹当门。
传说冈头树，时留虎爪痕。
中宗祀昊天乐章。雍和
佚名（唐代）

郊坛展敬，严配因心。孤竹箫管，空桑瑟琴。

肃穆大礼，铿锵八音。恭惟上帝，希降灵歆。
金陵怀古
戴炳（宋代）

尚闻深巷语乌衣，无复高堂彩凤仪。栋宇半攲元帝庙，香烟争奉志公祠。

六朝兴废千年梦，独客登临万古悲。莫上钟山望淮北，西风禾黍更离离。
舟中读书
宋琬（清代）

久抛青简束行幐，白鸟苍蝇甚可憎。
身是蠹鱼酬夙债，黄河浪里读书灯。
梅答
胡仲弓（宋代）

多谢东君为主张，十分霜雪十分香。
开时已办和羹料，肯作风流时世装。
卧疾来早晚
白居易（唐代）

卧疾来早晚，悬悬将十旬。婢能寻本草，犬不吠医人。

酒瓮全生醭，歌筵半委尘。风光还欲好，争向枕前春。
次韵题画
华幼武（元代）

海石涵秋水，风篁生晚凉。
孤篷初歇雨，和月度潇湘。
豫章滕阁
俞桂（宋代）

滕阁昔曾游，今无槛外楼。
远山连树合，尽日对江流。
古石空存记，骚人易感愁。
夜深歌酒处，灯火灿渔舟。
百字令 刘邦彦招饮竹东馆赏桂花
史鉴（明代）

竹东庄上，记当年春尽，归舟曾歇。莫雨和风催客去，猛地作时还辍。

小馆茶香，行厨酒尽，执手难为别。归家南望，寸肠几度千结。

谁道买棹重游，主人情重，樽俎依前设。桂树团香纤月露，渐近中秋时节。

试问姮娥，今年才子，谁把高枝折。夜深无语，霏霏满地金屑。
闻方孚若
张侃（宋代）

清时补外驾朱轓，德政碑成达帝阍。都把功名垂竹帛，尽留官帝付儿孙。

生前花药千株在，身后词章几卷存。履道宅边云黯黯，知谁挂剑酹清尊。
癸巳中秋次韵答陈润珊并示江南留京诸子 其一
黄爵滋（清代）

唳鹤一声来远皋，羁人争不梦魂劳。已怜束缚非吾志，安得驰魂更尔曹。

帝女河桥终寂寞，嫦娥月殿自清高。却愁天末浮云蔽，冷雨催成点客袍。
宿少林寺访雪居上人因订曹溪之游
邓云霄（明代）

万山深处听流泉，古寺逢僧结净缘。折苇已从江北渡，浮杯欲问岭南禅。

松花糁玉传香饭，蕙帐留云伴独眠。夜静悠悠绝尘想，梦随新月到西天。
题无热轩
曾几（宋代）

一溪乔木阴，六月火云冷。
门外有行人，寒泉思汲井。
闻边将刘皋无辜受戮
许浑（唐代）

外监多假帝王尊，威胁偏裨势不存。才许誓心安玉垒，

已伤传不动金门。三千客里宁无义，五百人中必有恩。

却赖汉庭多烈士，至今犹自伏蒲轮。
【双调】乔牌儿
关汉卿（元代）

世情推物理，人生贵适意。想人间造物搬兴废，吉藏凶，凶暗吉。
【夜行船】富贵那能长富贵，日盈昃月满亏蚀。地下东南，天高西北，天地尚无完体。
【庆宣和】算到天明走到黑，赤紧的是衣食。凫短鹤长不能齐，且休题，谁是非。
【锦上花】展放愁眉，休争闲气。今日容颜，老于昨日。古往今来，恁须尽知，贤的愚的，贫的和富的。
【幺】到头这一身，难逃那一日。受用了一朝，一朝便宜。百岁光阴，七十者稀。急急流年，滔滔逝水。
【清江引】落花满院春又归，晚景成何济！车尘马足中，蚁穴蜂衙内，寻取个稳便处闲坐地。
【碧玉箫】乌兔相催，日月走东西。人生别离，白发故人稀。不停闲岁月疾，光阴似驹过隙。君莫痴，休争名利。幸有几杯，且不如花前醉。
【歇拍煞】恁则待闲熬煎、闲烦恼、闲萦系、闲追欢、闲落魄、闲游戏。金鸡触祸机，得时间早弃迷途。繁华重念箫韶歇，急流勇退寻归计。采蕨薇，洗是非；夷齐等，巢由辈。这两个谁人似得？松菊晋陶潜，江湖越范蠡。
石门吴刺史祠
陈子升（明代）

石门之水清，刺史昔年情。日照龙骧节，风高雁翅城。

江河遮贝阙，俎豆出芹羹。极浦香沈尽，西山薇欲生。
战城南
李濂（明代）

战城南，城南白骨高嶙峋。
胡风四边来，冥冥起黄尘。
但闻众鬼哭，不知何方人。
有母倚闾，有妻捣衣。
逢人问信，不见汝归。
年年寒食，家家悲啼。
有梦见汝面，无处寻汝尸。
战城南，哀复哀，乌鸦暮徘徊，啄肠向林飞。
颅箭无人取，惟有蚋蚁围。
嗟哉戍边人，到此莫思回。
梦上天（此后十首，并和刘猛）
元稹（唐代）

梦上高高天，高高苍苍高不极。下视五岳块累累，

仰天依旧苍苍色。蹋云耸身身更上，攀天上天攀未得。

西瞻若水兔轮低，东望蟠桃海波黑。日月之光不到此，

非暗非明烟塞塞。天悠地远身跨风，下无阶梯上无力。

来时畏有他人上，截断龙胡斩鹏翼。茫茫漫漫方自悲，

哭向青云椎素臆。哭声厌咽旁人恶，唤起惊悲泪飘露。

千惭万谢唤厌人，向使无君终不寤。
行路难
翁寿麟（清代）

行路难，空长叹。河北秋风八月寒。蓟门烟树何迷漫。

征衣密缝慈母线，天涯鸿雁孤飞倦。不见齐州九点烟痕青，但见济水七分清泠泠。

凿石蓄潴济漕运，河为控制波为渟。奈何水势建瓴下，淮黄交汇如沧溟。

天吴夜舞老蛟泣，蜃楼杂沓飞涛腥。嗟余鼓枻苦行役，长波乃遇石尤逆。

金堤溃决若瓠子，八十三丈涛头碧。转篷捩舵舟不前，十里五里日向夕。

舟子饥呼邪许声，一唱百和凄以清。安得长房缩地术，过此八闸奔流疾。
闻笛
陈艺衡（清代）

美人掷帘坐，初月照林寂。时见乱松间，清风数声笛。

一声牵一丝，凌空寒欲滴。顷刻愁纷来，连宵理不直。
菩萨蛮（澧阳庄）
苏庠（宋代）

照溪梅雪和烟堕。寒林漠漠愁烟锁。客恨渺无涯。雁来人忆家。

远山疑带雨。一线云间语。霜月又婵娟。江南若个边。
改祭修斋决疑颂
释遵式（宋代）

回邪生正信，臭草出栴檀。
逢难须怪固，安居志好攀。
题水墨罗汉
李洪（宋代）

大士神通超一切，果成道备栖觉地。
庞眉山立孰写真，水墨良因作游戏。
明窗棐几氎巾净，竹炉柏子香云细。
条绳乍解目增明，短幅溪藤联数纸。
当年意匠寄高远，惨澹风云生眼底。
穹岩怪石随步奇，岳鬼蛮奴凛生意。
僧繇未貌锦幪像，道子曾罢长安市。
手携贝多口忘言，瓶莹琉璃瞻舍利。
或嘿或语或慈威，亦蹑芒鞋将渡水。
天女献供颜如莲，结习自空花堕袂。
神閒态逸赞莫穷，墨妙笔精足珍秘。
萧然着我岩壑中，雁荡经行恍能识。
诗成倒挽两龙湫。不用韩公为画记。
好事近
辛弃疾（宋代）

春意满西湖，湖上柳黄时节。濒水雾窗云户，贮楚宫人物。

一年管领好花枝，东风共披拂。已约醉骑双凤。玩三山风月。
送灵石修造
释慧空（宋代）

灵石有殿不知年，日炙风吹太可怜。今日诸郎争著力，要令突可在人前。

人前莫作土木见，八面浑无刀斧痕。似此殿成安底佛，释迦弥勒是他孙。
归道取西山是夜宿碧云
郭之奇（明代）

山因秋澹泊，静理作游心。策马排云至，看鸿带月深。

草烟迷础色，松响触泉音。耳目谁能着，安禅入梦寻。
题滕学士九华山书堂
梅尧臣（宋代）

处山方畏浅，曾慕结深庐。
要与云峰近，宁将野客疏。
涧苗来入俎，林鸟或窥书。
何事轻兹乐，而从出塞车。
辊金丸
杨真人（唐代）

四更里，法鼓响。金鸡儿木头唱。便斡旋，升降透双关，早起随明堂过。虎龙自在通来往。能抽添，运水火。炼黑赤炉内辊金丸，迸雪白，珠
咏怀 其三
阮籍（魏晋）

嘉时在今辰，零雨洒尘埃。临路望所思，日夕复不来。

人情有感慨，荡漾焉可能。挥涕怀哀伤，辛酸谁语哉！
题吴兴海天阁（道场山）
谢肇淛（明代）

飞阁接天都，珠宫控太湖。
山光围百雉，野色入三吴。
木落禽声尽，云崩塔势孤。
东南多王气，回首起栖乌。
过丰城见甘叔异怀孙温叟
赵蕃（宋代）

剑气当年属斗牛，散为人物尚南州。
时平未可苏门隐，道在何南幕府留。
闻道为贤多受赏，未应此士独遗搜。
经行不暇穷三径，邂逅羊求询旧游。
桃
宋祁（宋代）

绛蕊迎春五出齐，开时未识早莺啼。
不应尽占游人赏，留取馀芳付李蹊。
忆秦娥 秋夜怀月仪
方彦珍（清代）

寒飙冽。江乡又近重阳节。重阳节。临风感昔，知音耗绝。

共此残秋同此月。斯人也合伤离别。伤离别。焉得重来，紫萸同撷。
富阳桐庐道中早春即目柬吴中朋旧
程嘉燧（明代）

暮倚城楼江日曛，晓过山县市烟分。
回峰冻雨皆成雪，出雾危烟半是云。
沙际年光催鸟啭，冰间寒溜动鸥群。
吴江越峤千余里，春赏何由早寄闻。
江西久旱遍祷莫应稚山少卿将赴行朝一夕大雨遐迩沾足因成喜雨诗送行
李光（宋代）

老火擅炎夏，枯旱气欲然。伤心早晚禾，注目高下田。

民穷舍耒耜，群起操戈鋋。小偷何足道，所忧在四边。

夜来沧江雨，朝望水接天。欢声达四境，渥泽遍大千。

清风亦徐来，扇簟皆可捐。有怀林壑幽，僧窗思昼眠。

流浪生死海，一往六十年。何以报主恩，粗了江西缘。

羡子朝上国，扬帆若登仙。江山亦世情，雨后清且妍。

怅别南浦亭，杯行莫流连。去去闻好音，一岁定九迁。
杭州琼花歌
俞樾（清代）

琼花谓即聚八仙，斯言未定然不然。譬如满山红踯躅，谓即鹤林之杜鹃。

将以此说为是欤，西施乃只直一钱。将以此说为非欤，邢尹原不分媸妍。

或谓聚八仙有子，琼花无子异在此。恐亦如麻有雄雌，雌者为苴雄者枲。

苴则有子枲则无，是亦阴阳之定理。又况物类不可知，区者萌者多参差。

八月桂花无一子，四季桂花子满枝。芭蕉之子亦罕见，闽广甘蕉子离离。

寻常谷树皆有子，独于斑谷则无之。如以子有无为辨，世间凡卉皆堪疑。

又谓其叶有分别，琼花之叶光而洁。聚八仙叶微有毛，此其所论殊琐屑。

虎蓟猫蓟等蓟耳，一皱一光竟何说。亦犹山林之民毛，地土使然非有劣。

乃今得见琼花图，绘之者傅序者卢。国朝周熙又重绘，两图传刻无模糊。

要皆九朵非八朵，竟与聚八仙悬殊。八朵九朵既有别，难云一样如云茶。

将毋琼花实仙种，自元以后见者无。陈源弄巧已堪叹，如以鹤颈来续凫。

自命程婴唐道士，恐其所存非赵孤。作伪更有金丙瑞，竟以赝鼎充昆吾。

琼花之论自此定，谁言莫辨雌雄乌。花下徘徊忽自笑，按图索骥亦未肖。

天下之物恶能齐，齐物庄周见未到。自六十茎至百茎，不妨同受灵蓍号。

自十五萼至八萼，不妨并入建兰考。栀子之花固六出，而八出者亦自妙。

桂树之花同四出，而五出者亦不少。即如雪花本六出，剪水仙人同斗巧。

至于春雪则五出，玉戏天公又改造。虽云八朵九朵殊，难定上中下中表。

虚烦讨论杨铁崖，徒费咨嗟于少保。宋郑兴裔辨琼花，一异三异苦探讨。

独于八九置不言，于意云何人莫晓。老夫欲为花解嘲，前人成见毋相胶。

洛以流坤吐地符，河以通乾出天苞。洛出九畴河八卦，八数九数分其曹。

要在乾坤之精蕴，能得其一皆足豪。古之琼花九畴数，今之琼花八卦爻。

奇偶阴阳天所定，雌雄牝牡物莫逃。雌者有子雄无子，无分裸羽鳞介毛。

一奇一偶数既判，有子无子理亦昭。乾坤苞符于此泄，岂一道士权能操。

我读尔雅虽未熟，虫鱼草木粗纪录。唐蒙均号女萝类，椵榇同称木槿属。

如必屑屑与分晰，安得老圃为我告。何者鹿葱何者萱，孰为苦意孰为菊。

芙蓉菡萏今同名，牡丹芍药古一族。古今时异物亦异，未可故见拘碌碌。

空山独坐荒榛荆，忽然满眼皆瑶琼。九老未能共谈笑，八公犹幸同年庚。

中郎虎贲既近似，玉环飞燕毋相轻。扬州琼花不可见，见此敢谓非琼英。

走笔为作琼花咏，佳话应遍杭州城。
声声慢 三月望前一日，纫兰妹招同雪兰大姊、蘅芳三妹暨畹兰五妹看海棠，赋此索和。
杨芸（清代）

明波皱碧，纤雨飘香，佳游好是今朝。腻粉嫣红，间园共斗春娇。

今胧海棠睡醒，试新妆、艳态难描。帘影外，看几丝垂柳，绿到无聊。

知否韶华晼晚，怕流莺、憔悴坐老花梢。昨夜阑干，厌厌瘦尽香桃。

相看共饶乡思，话家山、烟水迢遥。风正紧，任飞红、吹过小桥。
满江红 其八 余淡心初度和梅村韵
尤侗（清代）

对酒当歌，君休说、麒麟图画。行乐耳、柳枝竹叶，风亭月榭。

满目山川汾水雁，半头霜雪燕台马。问何如、变姓隐吴门，吹箫者。

兰亭褉，香山社。桐江钓，华林射。更平章花案，秤量诗价。

作史漫嗤牛马走，咏怀却喜渔樵话。看孟广、把盏与眉齐，皋桥下。
和答李德臣
刘辰翁（宋代）

忍寒一百五，何开落匆匆。华堂托孤根，弃我荆棘中。

味言随时变，茗薄酪自浓。蛱蝶金缕衣，更为悦己容。

虽无蛾眉妒，怀抱常冲冲。
陌上花·有怀
张翥（元代）

关山梦里，归来还又、岁华催晚。马影鸡声，谙尽倦邮荒馆。绿笺马记多情事，一看一回肠断。待殷勤寄与，旧游莺燕，水流云散。
满罗衫是酒，香痕凝处，唾碧啼红相半。只恐梅花，瘦倚夜寒谁暖？不成便没相逢日，重整钗鸾筝雁。但何郎，纵有春风词笔，病怀浑懒。
衡山值雨
杨万里（宋代）

稍喜归涂中半程，犹愁泥潦未知晴。雨来也不怜行客，风过何须作许声。
奉送严大夫再领容府二首
曹唐（唐代）

海风卷树冻岚消，忧国宁辞岭外遥。自顾勤劳甘百战，

不将功业负三朝。剑澄黑水曾芟虎，箭劈黄云惯射雕。

代北天南尽成事，肯将心许霍嫖姚。

日照双旌射火山，笑迎宾从却南还。风云暗发谈谐外，

感会潜生气概间。蕲竹水翻台榭湿，刺桐花落管弦闲。

无因得靸真珠履，亲从新侯定八蛮。
初夏书感
陆游（宋代）

春与人俱老，花随梦已空。
游蜂黏落蕊，轻燕接飞虫。
桑悴知蚕起，牲肥赛麦丰。
为农当自力，相戒勿匆匆。
自笑
王禹偁（宋代）

年来失职别金銮，身世漂沦鬓发残。
贫藉俸钱犹典郡，老为郎吏是何官。
开樽暂喜愁肠破，堆案仍劳病眼看。
自笑不归田里去，谩将名姓挂朝端。
题王立章云山卷
陈深（宋代）

岌岌两峰峙，岚光照寺门。
青山无今古，白云自朝昏。
东流顿令罢官阻风示文有按风伯奏天阍之语答
王安石（宋代）

令尹犀舟失去期，怃然凭几占文移。
劝君慎莫谗风伯，会有开帆破浪时。
忆江南 四时四首
丘处机（宋代）

山中好，最好是春时。红白野花千种样，间关幽鸟百般啼。

空翠湿人衣。

茶自采，笋蕨更同薇。百结布衫忘世虑，几壶村酒适天机。

一醉任东西。
和家兄敬怀秋日閒居 其二
万光泰（清代）

城市众所骛，清旷还郊坰。春荑媚柔绿，秋至果实零。

野雀晨俱来，网虫夕可听。嗟彼穷巷士，短褐仅盖形。

平生相牛法，肯易相笏经。浮云去皎皎，晚日空庭青。
送友人游河东
项斯（唐代）

停车晓烛前，一语几潸然。
路去干戈日，乡遥饥馑年。
湖波晴见雁，槐驿晚无蝉。
莫纵经时住，东南书信偏。
戒烟
徐搢珊（清代）

眠向烟床吸复呼，瘾来丑态不堪摹。时时肩作玉楼耸，渐渐身如槁木枯。

无暑无寒无昼夜，费钱费力费工夫。分明甘受苦中苦，愚到斯人真是愚。
咏潇湘八景各一首 烟寺晚钟
刘克庄（宋代）

问寺莫知处，跻攀又溯洄。惟钟藏不密，日暮过溪来。
题宇文秀才樱桃
李涉（唐代）

风光莫占少年家，白发殷勤最恋花。

今日颠狂任君笑，趁愁得醉眼麻茶。
寄题石埭权县乐尉碧澜亭
梅尧臣（宋代）

遥知溪上亭，秋水瀁泠泠。
云影无时翠，岚光到底清。
危楼喧晚鼓，惊鹭起寒汀。
聊作渊明饮，临流酒易醒。
题梅
罗伦（明代）

南枝漏泄东君信，点破江南一片春。铁笛一声山月冷，半空飞下缟衣人。
题张真人杂画为彭给事中赋
胡俨（明代）

上清真人富丘壑，笔端变化多奇作。清泉白石锁烟霞，翠壁丹崖映江郭。

何人开帘当翠微，满目山水含清晖。不见当年谢安石，谁复载酒寻蔷薇。

老髯一棹依林樾，投竿独钓寒江雪。山中故人门巷深，枉却子猷清兴发。

金乌刷羽扶桑晴，江上青山开画屏。目送浮云归绝岛，坐延孤月来沧溟。

仙家洞房夜不扃，玉楼朱户流霞青。碧弦当窗孤凤语，天风吹雨秋冥冥。

嶰谷春寒深莫测，谷中琅玕动萧瑟。缅彼猗猗淇水深，千载卫风昭德音。

鹧鸪无声雷雨急，湘娥锦瑟烟中湿。回首巫山十二峰，竹枝歌断行人泣。

银河一夜飞秋霜，老树萧条秋叶黄。枯槎上汉谁得见，支机石烂莓苔苍。

棠梨枝重压青子，菰蒲露白莲房紫。一双鹡鸰何处来，相对白头照秋水。

苹花摇荡水荇青，江上鲤鱼吹浪腥。钓取新鲈荐芳醑，当筵不数五侯鲭。

滋兰九畹蕙偏多，蕙多其如荆棘何。骚人作赋不堪续，洞庭日暮生微波。

岁寒山空雪皓皓，独有梅花照晴昊。西湖处士句新奇，疏影横斜月中好。

真人奕世旧游从，忽见新图思乃翁。飙轮一去不复返，东游蓬瀛西阆风。

真人朅来善继述，乃知仙才不世出。仙岩宿负几时偿，雾阁云窗幽梦长。

锦袍给事金门客，索我题诗壮行色。摩挲老眼写新吟，一树梧桐秋摵摵。
岁晚泊姑苏用吕居仁舍人韵二首寄孟信安 其二
仲并（宋代）

睡稳窗迟晓，愁多鬓易秋。祇堪浮小艇，不拟上西楼。

无尽江山景，须陪杖屦游。一区何日办，孰为我公留。
易小玉华为独清洞
郭之奇（明代）

卷石离奇自洁贞，翩然遗俗似孤生。烟霞隐出冈峦势，风雨微孤薜荔情。

堪与三秋留玉骨，何须别洞借华名。伊余选胜初贻赠，万古清山表独清。
赠僧
滕传胤（唐代）

卓立不求名出家，长怀片志在青霞。

今日英雄气冲盖，谁能久坐宝莲花。
第三十曹山出世颂
释义青（宋代）

月隐青山瑞气高，梧藏丹凤觑无寥。无端石马潭中过，惊起泥龙之海潮。
夏夜有寄
吴融（唐代）

月上簟如水，轩高帘在钩。竹声寒不夏，蛩思静先秋。

偶得清宵兴，方知白日愁。所思何处远，斜汉欲低流。
酬盘隐总饷园中之什
释居简（宋代）

总饷园中赋咏佳，可曾误指玉钩斜。烟鬟闯户青浮玉，羽盖亭云绿护花。

瘦竹引风留客旆，长江流月去谁家。暮天漾漾随潮展，彷佛西兴渡口沙。
寄题钱塘毛氏西湖园
李覯（宋代）

昔年曾泛西湖流，君今更住西湖头。
人生多是未得往，地上有天何处求。
朱楼照影钟声晓，书船落手芙蓉秋。
鲤鱼赤鳞应不少，待与水仙相伴游。
永裕陵歌
佚名（宋代）

升龙德，当位富春秋。受天球。膺骏命，玉帛走诸候。宝阁珠楼临上苑，百卉弄春柔。隐约瀛洲。旦旦想宸游。那知羽驾忽难留。八马入丹邱。哀仗出神州。笳声凝咽，旌旗去悠悠。碧山头。真人地，龟洛奥，凤台幽。绕伊流。嵩峰冈势结蛟虬。皇堂一闭威颜杳，寒雾带天愁。守陵嫔御，想像奉龙輈。牙盘赭案肃神休。何日觌云裘。红泪滴衣褠。那堪风点缀、柏城秋。
睡起已亭午终日凉甚有赋
陆游（宋代）

饭罢颓然付一床，旷怀真足傲羲皇。
松棚尽日常如暮，荷沼无风亦自香。
倚杖月生人影瘦，岸巾露透发根凉。
颇闻王旅徂征近，敷水条山兴已狂。
过豫章
苏辙（宋代）

白屋可能无孺子，黄圭不是欠陈蕃。
古人冷淡今人笑，湖水年年刺旧痕。
寄裘仲
邹浩（宋代）

几度秋陂老芰荷，蓬门不见雁来过。照人眉字今何似，得意诗篇日更多。

事逐风云空白马，功随山岳尚黄河。无因双眼陪君子，暝立西楼一楚歌。
万州放船过下岩小留
陆游（宋代）

画船四月满旗风，饮散匆匆鷁首东。
醉里偏怜江水绿，意中已想荔枝红。
断碑零落莓苔遍，幽涧淙潺略彴通。
一疋宁无好东绢，凭谁画此碧玲珑？
叙画
王微（南北朝）

辱颜光禄书。

以图画非止艺行。成当与《易》象同体。而工篆成者，自以书巧为高。欲其并辩藻绘，核其攸同。

夫言绘画者，竟求容势而已。且古人之作画也，非以案城域、辩方州、标镇阜、划浸流。本乎形者融灵。而动者变心。止灵亡见，故所托不动。

目有所极，故所见不周。于是乎以一管之笔，拟太虚之体；以判躯之状，画寸眸之明。曲以为嵩高，趣以为方丈，以叐之画，齐乎太华。枉之点，表夫隆准。眉额颊辅，若晏笑兮；孤岩郁秀，若吐云兮。横变纵化，故动生焉，前矩后方，（而灵）出焉。然后宫观舟车，器以类聚；犬马禽鱼，物以状分。此画之致也。

望秋云，神飞扬，临春风，思浩荡。虽有金石之乐，珪璋之琛，岂能髣髴之哉！披图按牒，效异《山海》，绿林扬风，白水激涧。呼呼！岂独运诸指掌，亦以明神降之。此画之情也。
红毛城
卓梦采（清代）

荒夷遗旧垒，砥柱障神都。天堑凌江汉，崇墉控越吴。

水光浮日出，波影撼城趋。雉堞苍烟断，津楼晚气孤。

鲲豗薄暮岸，鹿聚碧沙舻。湖色晴看雨，潮声夜听枹。

海天金锁钥，云物旧闉阇。众志成城固，声灵溢海隅。
麟趾殿侍宴应制
宋之问（唐代）

北阙层城峻，西宫复道悬。乘舆历万户，置酒望三川。

花柳含丹日，山河入绮筵。欲知陪赏处，空外有飞烟。
纵游淮南
张祜（唐代）

十里长街市井连，月明桥上看神仙。
人生只合扬州死，禅智山光好墓田。
桃花
陆卿子（明代）

一睹倾城貌，千山敛夕霏。露桃差比艳，汀月借生辉。

蹑蹬云迎袜，凌波水溅衣。馀芳吹不散，常绕渚烟飞。
元符二年十一月十六日赵德麟检校诸邑……寄
晁说之（宋代）

不到清溪路，人间千过春。
青溪人不老，应怜郭景纯。
东洲清隐卷
林景清（明代）

薜萝门径掩清风，高隐东洲有此公。新甓常开留客醉，旧书多积课儿攻。

东林牧散秋云外，远浦渔歌夕照中。笑傲乾坤双眼阔，好怀收拾入诗筒。
挽李尚书二首
刘克庄（宋代）

韩范止如此，公乎事又艰。
不陪冶城庙，合殉定军山。
玺出千官贺，弓藏一老闲。
雕戈提十万，犹记凯歌还。
閒题
陈造（宋代）

自笑冠裳裹沐猴，只今江海信虚舟。
断无贝阙珠宫梦，好在黄虚紫蟹秋。
诗外尽为闲日月，人间分占素公侯。
政须鸥鹭供青眼，未厌山林映白头。
秋热二首
杨万里（宋代）

年年极暑与秋期，日日秋阳在暮时。
我自愁吟无意思，蝉声移近入檐枝。
别周浚
王十朋（宋代）

莫恨知书失太迟，妙龄聪子本非奇。好因椎鲁加鞭策，会见火然泉达时。
大行皇帝挽词五首
许月卿（宋代）

创始昌陵汉，中兴高庙尧。
登遐皆十月，扬烈擅三朝。
再造煌煌业，参侔浩浩霄。
中兴兼创始，二帝侑逍遥。
程公辟留客开元饮
方惟深（宋代）

仙老论文小往还，多才令尹独能攀。
携觞步入千花界，借榻清临一水间。
笑语不惊沙鸟去，襟怀犹过野僧闲。
城中此地无人爱，坐对西南见好山。
次韵学士重阳雪中见招不赴前后十六首 其六
洪皓（宋代）

天涯憔悴向谁陈，不死由来是谷神。蒲柳衰姿依术士，桑榆晚谷属谈宾。

言存赵氏惟韩厥，力定周邦赖贾辛。尚论古人犹未足，投闲更欲讲王春。
高宗皇帝挽词
李祥（宋代）

赤伏恢炎绪，珍符属绍兴。
武功归艺祖，仁治法昭陵。
弓堕龙髯断，云蟠鹤驭升。
巍巍名不有，清庙若为称。
正月五日从德俭大夫游卢山圣境坐中作以纪一时异事
守亿（宋代）

明庭事业青云上，暂屈鸣弦非所望。闻有灵踪在境中，何从挥鞭时一访。

石路盘纡入道家，老松偃蹇枝槎枒。昔年煮药卢童子，尝闻白日乘云霞。

红尘不到神仙窟，殿宇荒凉古突兀。海近幽深春未来，寒风吹池水生骨。

厚冰无文印沈冥，一泓斜卧云母屏。屏底有物色如玉，隐隐结就浮图形。

澄澄照眼琉璃莹，还同倒影落明镜。殆非人巧出天工，聋俗安知凡与圣。

吾皇德泽被四夷，产此正是兴龙时。画图难展丹青手，聊作升平瑞应诗。
壬辰七月十六日侵晨真率会，石湖路中书事
范成大（宋代）

白葛乌纱称老农，溪南溪北水车风。
稻头的皪粘朝露，步入明珠翠纲中。
溪馆二首
蒋堂（宋代）

野意本自遂，兹溪称独醒。
云萝环静室，水石照疏櫺。
杀竹编书古，纫兰作佩声。
王通昔不遇，时亦坐汾亭。
长干行·家临九江水
崔颢（唐代）

家临九江水，来去九江侧。
同是长干人，生小不相识。
望湘人 帘影
关锳（清代）

甚疏疏密密，整整斜斜，夕阳摇荡如许。移柳兼莺，筛花上蝶，春在绿濛濛处。

最不分明，画屏几点，潇湘烟树。一层层、做出天涯，多少青山重数。

绝忆疏灯院宇。隔空濛一片，是烟非雨。正病起梳头，风飐香鬟如雾。

龟纹重叠，驼钩斜转，今夜月明寒否。却误得、燕子归来，又绕回廊寻去。
依然
郑容（清代）

展转兵间眇小身，老天不屑死诗人。依然来坐梅花下，细细焚香拂战尘。
偈颂一百四十二首 其八十六
释广闻（宋代）

入山还出山，铁壁复铁壁。衲僧门下，不消一击。黄面瞿昙，散宅亡家。

尽大地人，眼横鼻直。
二毁
陆游（宋代）

茶杯得之久，石砚日在前，一朝忽坠地，质毁不复全。
附著以胶漆，入用更可怜。
杯犹奉饮啜，砚不废磨研。
向使遂破碎，亦当归之天。
动心则不可，此物何足捐。
瑞鹤仙·海棠花半落
赵长卿（宋代）

海棠花半落。正蕙圃风生，兰亭香扑。青英暝池阁。任翻红飞絮，游丝穿幕。情怀易著。奈宿酲、情绪正恶。叹韶光渐改，年华荏苒，旧欢如许。追念凭肩盟誓，枕臂私言，尽成离索。记得忘却。当时事，那时约。怕灯前月下，得见则个，厌厌只待窥著。问新来、为谁萦牵，又还瘦削。
政府生日十首 其五
曹勋（宋代）

朝回宝勒照金狨，綵服熙熙笑语中。隔坐屏风未为贵，衮衣真是黑头公。
拟寒山寺 其一三二
释怀深（宋代）

一鼠变蝙蝠，群鼠相庆贺。飞鸣觉身轻，自喜脱猫祸。

日中不见物，夜里长忍饿。不如做鼠时，窟里饱眠卧。
再任后遣模归按视石林四首 其一
叶梦得（宋代）

岩石三年别，君恩未许归。从谁寻草径，为我款荆扉。

旧绕山千叠，新添竹一围。故人如见问，端欲挂朝衣。
罗汉寺
段让（宋代）

解职归来谢世哗，东风閒步到僧家。何时许我栖云榻，夜扫寒炉煮雪花。
昔与道颜智俱二僧居武宁明心寺未几与俱避贼山中颜几不免绍兴三年复会于广寿寺偶作一首
韩驹（宋代）

昔与二子居明心，避贼夜走南山阴。天寒更蹋沮洳径，月黑错堕杨梅林。

历险登危四三里，少复前行过溪水。平明乞火野人家，十日身藏岩窟里。

闽俱叹我装赍空，蜀颜转陷妖氛中。谁言性命脱针孔，沉忧伤人衰疾同。

春风酣酣柳边寺，相对梦中论梦事。莫嫌薄饭一茎齑，郡国而今无鼓鼙。
吴江鲊户献鲈
张镃（宋代）

旧过吴淞屡买鱼，未曾专咏四腮鲈。鳞铺雪片银光细，腹点星文墨晕粗。

西塞鳜肥空入画，汉江鳊美阻供厨。季鹰莫道休官去，只解思渠绝世无。
心镜
释文珦（宋代）

不存分别见，真是与盲同。
常以身为观，因知色即空。
无生方会道，取相未成功。
此意吾尝得，皆归心镜中。
题广信王氏园菊本十种 其十 金佛莲
郑真（明代）

潮音洞里现慈颜，万朵金莲雪浪间。花色近人秋似海，恍然身到补陀山。
偈颂一百零一首
释慧性（宋代）

八还正眼顶门开，悟得门门有善财。
要识九旬行道处，薰风依旧自南来。
二公见和又成一首寄之
吴芾（宋代）

忆昔同台接胜游，相期端不愧清流。
一时人物存无几，百岁光阴挽不留。
老去只思陶靖节，向来尤叹薛居州。
亦闻聚首时倾倒，应笑衰翁守故丘。
洴溪桥
赵渥（宋代）

油井小聚，洴溪之滨。
夏秋雨集，沟浍皆盈。
众水所汇，实病於行。
谁作斯桥，庞君守真。
宁瘠一已，而利他人。
此心与桥，为世通津。
我观地水，如车转轮。
陵谷变迁，成毁有因。
桥不足恃，所恃者仁。
仁者之心，与石不磷。
矢我铭诗，刻此坚眠。
句 其八
谢逸（宋代）

千点落花乱春思，杜宇一声生客愁。
自曹还都舟中奉酬子中见寄
刘攽（宋代）

结束溯都门，欢言瞻上东。宿舂不成装，徒御殊匆匆。

倾城千万人，髫稚随老翁。揽袪强我留，路隘马不通。

志微术无多，举动非材雄。畦隧不知拙，雕朽宁谓工。

尚怜畎亩民，欲使衣食充。吏课才第六，名品出下中。

岂期此邦人，念我如豳风。竟惭不赫赫，用底书成功。

人事非有常，物变何必终。移是趣日新，应谐犹不穷。

耻为坚白辩，判别僻与衷。由是知命来，但觉心源空。

思君天材异，汗血流骠骢。定交既非晚，接武昆瀛蓬。

岁月使人惊，冠带昔儿童。别离过三秋，会合今复同。

新诗思何深，清月醒困蒙。相哀蹇无成，为客谢诸公。
梅花四首 其三
谢薖（宋代）

蔷薇露染玉肌香，疏影寒光照野塘。长使诗人动幽兴，不妨桃李斗春妆。
次韵十诗
楼钥（宋代）

从来忧道不忧贫，晚向闲中得此身。
直把宦途如梦过，任他世事似棋新。
坐间可说旧时话，眼底幸多同社人。
赓唱本求闲燕乐，莫夸末路费精神。
梅窗
释绍昙（宋代）

溢目湖山看不足，引清吟有此云房。
檐牙挂月横疏影，隙眼通风度暗香。
夜掩只疑和靖宅，晓开争看寿阳妆。
兰兄礬弟休相怜，斗室难为纳众芳。
送甥回崇仁
李刘（宋代）

万里七年艰险同，我车西去子舟东。
教儿强学先循理，嫁女随宜莫讳穷。
注就欧诗勤琢削，续成汉纪更磨礲。
乡人借问碧鸡使，万卷书中一老翁。
赠天鉴师时将还孤竹省墓
释函可（明代）

共向高林借一枝，心期万古可谁知。织鞋有恨陈尊宿，玩月今同王老师。

寒碛顿能忘患难，衰颜偏自惜分离。公归无复薇堪采，雪满千山足疗饥。
明皇听笛图
林希逸（宋代）

寿王妃弄宁王笛，对面三郎背老伶。却恨马嵬西去路，无人吹出雨霖铃。
球屿晓霞
林梦麟（清代）

屿如蓬岛水中浮，晓曙霞生万仞头。紫映朝阳遮碧汉，红辉苍仞染丹流。

烧山树火晨初放，濯锦江波夜未收。拟望凝台风又左，金光满棹送归舟。
宿瓜洲寄柳中庸
李端（唐代）

怀人同不寐，清夜起论文。月魄正出海，雁行斜上云。

寒潮来滟滟，秋叶下纷纷。便送江东去，徘徊只待君。
公无出门
李龏（金朝）

天迷迷，地密密，海漫漫。身若仓中鼠，迟回出门难。

大道冥冥不中处，小人心里藏崩湍。我亦为君长叹息，炊沙作饭岂堪吃。

棘针生猛义路闲，太华磨成一拳石。不惧天地倾，津涯浩难识。

龙蟠泥中未有云，封狐雄虺自成群。人生结交在终始，细人何言入君耳。

归卧东窗兀然醉，任他上是天，下是地。
两同心（梦牛楚）
杨无咎（宋代）

枕簟凉生秋早。梦魂忒好。见玉人、且喜且悲，挨琼脸、厮偎厮抱。人言多磨，刚被山禽，一声催晓。

觉来满船清悄。愁恨多少。知是我、怜你心微，知是你、与我情厚。谢殷勤，不易山遥水远寻到。
潭州留别杜员外院长
韦迢（唐代）

江畔长沙驿，相逢缆客船。大名诗独步，小郡海西偏。

地湿愁飞鵩，天炎畏跕鸢。去留俱失意，把臂共潸然。
谢李洪州莅学
洪朋（宋代）

海内声名四十年，豫章太守得才贤。鸣鸾哕哕采芹地，出日迟迟祭韭天。

可但文翁能教化，须知常衮与周旋。却惭不及南州士，合使尘埃一榻悬。
为杨子常题文水画吴中山水 其八 夏驾湾
王彦泓（明代）

夏木千章厚影铺，澄湾楼阁杂芙蕖。吴王魂魄应游此，可惜西施在五湖。
和杨公济钱塘西湖百题 其十四 巢居阁
郭祥正（宋代）

小阁临僧坞，容身慕鹤巢。乾坤随俯仰，君相不容交。
题宝山寺二首
释圆悟（宋代）

去腊应差暖，今春定有寒。
涧梅花半树，侵晓又凋残。
句
吴瑰（宋代）

饱看七宝山头月，惯听三茅观里钟。
拙逸诗
张昱（元代）

守拙中乃逸，用智机或生。所以抱真士，泯焉黜聪明。

卖药不二抱，悬壶无姓名。逍遥城市间，心与造物并。

鹤长断则悲，凫短续则惊。万物有常性，巧伪非人情。

乘黄一剪拂，千里无留行。贤哉拙逸翁，可以为世程。
宿承天寺方丈分韵得深字
袁华（明代）

朝游双峨阳，暮宿雪堂阴。月落疏钟度，霜寒清夜深。

谈玄析奥义，观妙徵素心。白业傥可修，攒眉重相寻。
夕阳
沈景脩（清代）

山色涂金返照微，泥人凝望是斜晖。桑榆尚有余光恋，风雨能斜晚景稀。

白板半欹渔网挂，青帘齐卷酒船归。痴心欲乞羲和手，系住阳乌不使飞。
逍遥咏
宋太宗（宋代）

铅汞精修炼，阴阳协物情。
花开黄道正，药就紫烟轻。
海峤浮云合，神光照室明。
彩霞高丽日，细意话长生。
书怀 其三
李联琇（清代）

结交不识心，终非计之上。君谓河冰坚，其下翻潜浪。

浪翻无已时，冰也成流澌。君为踏冰人，浮沈安可知。

世途尽如此，慎勿矜坦夷。
霜天晓角 梅意
易顺鼎（清代）

萼绿华身，倩魂依玉京。若上寿阳妆额，毕竟是，欠些清。

笛吹三四声。梦回三四更。只有水边疏影，写得出，我平生。
集胜果寺分得眠字
郑善夫（明代）

寺阁兹辰会，宾朋尽世贤。云山兼胜日，岩壑得高眠。

移席竹林晚，题诗花蕊妍。燕鸿何意绪，来往各翩翩。
洪溪口
杨冠卿（宋代）

短短桃华宿雨余，风轻春水轂纹铺。
柁师苦要贪行色，不肯系船寻酒酤。
五月七日夜梦中作
陆游（宋代）

征行过孤垒，寂寞已千年。
马病霜菅瘦，狐鸣古冢穿。
烟尘身欲老，金石志方坚。
零落英雄尽，何人共著鞭？
秋斋坐雨
黄渊耀（明代）

秋云突兀起天际，疏雨磊落悬高空。寒潭彷佛细流碧，残花零落堆藓红。

雨脚朦朦向西去，孤鹤散步来长松。坐看斜景照罗绮，须臾万片金芙蓉。
送奚宰二首
陆埈（宋代）

藏宰慈祥意，三年只似初。
折腰宁而米，掣肘固难书。
机静婆浮鸟，刑疏纲漏鱼。
终然清议在，褒字到公车。
蝶恋花·岩桂秋风南埭路
向子諲（宋代）

岩桂秋风南埭路。墙外行人，十里香随步。此是芗林游戏处。谁里不向根尘住。今日对花非浪语。忆昨明光，早辱君王顾。生怕青蝇轻点污。思鲈何似思花去。
一枝春 陈秋风倚石小照
姚华（清代）

名与愁兼，甚年时、误入春红偏冷。流光恋影，认取鬓眉清迥。

为容最苦，替谁向、镜台妆靓。除过了、罗绮逢场，耐得几回心肯。

闲来或图堪省。正轻颦乍试，芳姿初逞。幽心似语，旧谱蕙兰羞并。

龟年未老，算先探、落花风景。相对悄、人在天涯，浪萍万顷。
游九锁
高似孙（宋代）

洞门金画翠琅玕，杏不多花月溜寒。
借得御书经自读，松风净洗石棋盘。
偈颂六十五首
释普济（宋代）

旱地一声雷，青天撒白雨。
诺是诺佛说底法，诺是祖师传底心，
诺是衲僧参底句。日月轮边气象高，
鱼龙穴下蟠根固。
白云庵四首
逍遥子（宋代）

泉流东畔是蓬莱，我爱青山为展开。
独倚瘦筇谁是伴，白云日晚自归来。
题赵云九大令 其三
金城（清代）

九峰山下二泉旁，乌桕霜来映夕阳。似此山林得归隐，羡君诗酒任徜徉。
过樊村
陈造（宋代）

几日囚笼鸟，今朝纵壑鱼。
空劳计迟速，凡百有乘除。
岸势惊禽过，江声午梦馀。
心融得新句，澄水滴铜蜍。
调笑令 即景
范安澜（宋代）

风景。风景。已是一年将尽。不堪留滞江村，旅舍凄凉掩门。

门掩。门掩。枯木寒鸦几点。
送杜立归蜀
姚合（唐代）

迢递三千里，西南是去程。杜陵家已尽，蜀国客重行。

雪照巴江色，风吹栈阁声。马嘶山稍暖，人语店初明。

旅梦心多感，孤吟气不平。谁为李白后，为访锦官城。
书田家壁
李胜原（明代）

四顾溪山景物嘉，欢同野老话桑麻。数声鸡犬白云坞，半亩池桑青草蛙。

官税早偿农力足，茅檐低逐竹篱斜。我来应作田园主，宛是柴桑处士家。
次韵
韩淲（宋代）

孤山夏木已苍苍，更著岚光与水光。择胜轩窗尤有味，怀贤姓水转生香。

湖阴涨雾归云静，海气吹风卷雨忙。恨不相从饫蔬食，细吟酬唱亦清凉。
毗山之居不皆竹也而其所尚友独在竹遂擅此山
牟巘五（宋代）

山人犹未出山时，风月云烟总为诗。
笑问年来间何阔，此盟应有此君知。
仲秋太常寺观公卿辂车拜陵
严巨川（唐代）

南吕初开律，金风已戒凉。拜陵将展敬，车辂俨成行。

士庶观祠礼，公卿习旧章。郊原佳气引，园寝瑞烟长。

卤簿辞丹阙，威仪列太常。圣心何所寄，惟德在无忘。
念奴娇（瑞香）
姚述尧（宋代）

芸堂春早，正芳苞紫萼，笼烟调雨。隐隐朝阳歌宴罢，拥出三千宫女。醉面匀红，香囊暗惹，鹊尾烟频炷。庐山佳致，依然都在庭宇。

因念一种天香，当年岩谷下，想难俦侣。一旦呈祥都占断，阆苑琼林歌舞。瑞彩扶疏，锦笼绰约，兰蕙应羞妒。明朝胜赏，有谁同唱金缕。
和柳子玉官舍十首之竹坞
黄庭坚（宋代）

笋随人意疏处生，清风如归自来去。
虽然不与俗子期，阴过邻家亦销暑。
导引·柔容懿范
佚名（宋代）

柔容懿范，蚤岁蔼层闱。兰梦结芳时。秋风一夜惊罗幕，鸾扇影芳回。荣追褘翟盛威仪。遗像掩瑶扉。春来只有芭蕉叶，依旧倚晴晖。
斸笋
邵宝（明代）

一斸复一斸，山中笋如玉。箨龙有嘉名，头角方簇簇。

朝露晞午风，清磬旁纷郁。纳之紫筠笼，琼茅以为束。

持归献慈亲，一笑不知肉。
使北宿留盱胎
虞俦（宋代）

浩荡春风吹客愁，谁教杨柳击行舟。
燕然有约终须到，淮水无情只漫流。
蝶弄风光还草草，雁传消息底悠悠。
梨花寒食无多日，且傍南山作胜游。
击舟
詹羲（宋代）

石廪岩前击小舟，娟娟明月照清秋。
仙人一夜吹长笛，三十六峰云尽收。
别陆尚书
释正觉（宋代）

千里同风德不孤，心秋觉月照空壶。
两头坐断何生死，一点圆明异有无。
木马寒嘶青草坞，泥牛春种白云区。
见闻佛事谁迎背，用处全机道转枢。
三伏暑甚七月八日立秋是日风作凉爽炎酷顿消老病欣然命酒成二诗 其一
张耒（宋代）

西风吹淡白，窗户含凄清。炎凉一朝变，徂暑逝不停。

山堂晓潇洒，病叟巾褐轻。平时干云树，芳叶亦复零。
题终南山隐者居
姚鹄（唐代）

开门绝壑旁，蹑藓过花梁。路入峰峦影，风来芝朮香。

夜吟明雪牖，春梦闭云房。尽室更何有，一琴兼一觞。
长河进舟川涂即景三首 其三
弘历（清代）

寺枕长河古树森，了难著语去来今。阇黎望幸非孤负，且听鸣榔轧轧音。
公子
文彦博（宋代）

朝罢章台陌，追随紫燕光。雁陂冠绿帻，洛浦授明珰。

下士营三窟，名姬号四香。十千沽斗酒，结客少年场。
潇湘八景画·远浦归帆
朱瞻基（明代）

斜阳欲挂晴川树，丹霞远映潇湘浦。
洞庭湖上接星沙，万里归舟自何处。
云帆缥缈天际来，势压滔天云浪摧。
须臾已达汉江曲，江声汹涌如鸣雷。
汉阳城头夜吹角，暂从鹦鹉洲边泊。
长笛一声山月低，残灯数点江云薄。
西蜀滇南与海通，浮波来往自无穷。
暮天已卷三湘雾，晓日还悬七泽风。
突兀危楼瞰江水，临眺何人频徙倚。
寒鸦飞尽淡烟收，浩荡瑶空净如洗。
大中祥符五岳加帝号祭告八首 其六 北岳。
郊庙朝会歌辞（宋代）

仰止灵岳，镇于朔方。增崇懿号，度越彝章。祗荐嘉乐，式陈令芳。

永资纯佑，国祚蕃昌。
和九日从杨氏姊游
权德舆（唐代）

秋光风露天，令节庆初筵。易象家人吉，闺门女士贤。

招邀菊酒会，属和柳花篇。今日同心赏，全胜落帽年。
喜友人为僧
林尚仁（宋代）

身披云衲瘦伶俜，一刺新添得寺名。
餐供未便趺足坐，诵经犹作读书志。
禅窗欲晚闻钟掩，吟履逢秋踏叶行。
应是千生修得到，几人头白尚无成。
拟温飞卿杨柳枝六首 其二
曾习经（清代）

并树绯桃花较迟，昏黄春月正相宜。桃根桃叶开风始，商略清歌到竹枝。
秦州即事
张方平（宋代）

边清羽书息，事简使君慵。地僻俗客少，日长春睡浓。

平安三路火，昏晓两山钟。戍满归心动，先随渭水东。
渔父词
惠洪（宋代）

讲虎天华随玉麈。波心月在那能取。旁舍老僧偷指注。回头觑。虚空特地能言语。
归对学徒重自诉。从前见解都欺汝。隔岸有山横暮雨。翻然去。千岩万壑无寻处。
送史道源往宛丘
华镇（宋代）

与君身世本西东，一席虚斋邂逅同。张尉宽衷无巧诋，陶唐遗俗有淳风。

座中未阁红瑶麈，门外还嘶白玉骢。来岁金科新榜上，当看名字冠诸公。
送田百里归唐
毕仲游（宋代）

田百里，飘泊如云心似水，我每思之中夜起。忽来访我黄河涘，抵掌欣欣不能已。

身形虽么么，胆大无与比。兹行若过汝水濆，为寄新诗与陈子。
十月三日泛舟湖中作
陆游（宋代）

桑落可酿酒，草枯可呼鹰；平生当此时，意气十倍增。
即今境界别，千钱买短篷，镜湖三百里，往来寒日中。
小甑炊雕胡，玉食无此美。
卧闻水鸟声，世念去如洗。
知此恨太晚；享此恐不足。
南山忽已昏，更就渔村宿。
石田渡口待潘文叔去岁亦尝于此待端叔
赵蕃（宋代）

野店当溪静，荒园得日宽。
频因候客至，并此把诗看。
肯寄山中信，如今世上难。
却忘相见后，劳苦杂悲酸。
秋夜 其二
谭敬昭（清代）

竟夕如人语，风声在柳条。寒虫留屋角，野烧入山腰。

小院秋将老，长吟酒未消。坐看残夜月，低度隔溪桥。
盘洲杂韵上 双溪堂
洪适（宋代）

溪光摇四壁，瓦影落中流。洗耳百闻寂，清心千虑休。
和端礼惜花苦风雨之句
王庭圭（宋代）

花逢暮境已侵寻，庭值狂风不可禁。已捲残红随日脚，更吹嫩可到眉心。

明朝藉地犹堪醉，小雨笼晴未作阴。骑马访君春好在，不劳钟鼓报新音。
李辅之得邺南城注雨瓦筒以之支琴
王庭筠（金朝）

邺城城南青雀来，五楼突兀肩三台。
胡桃万瓦净如水，春阴不三生莓苔。
檐雨阑干三百尺，多年雨啮空阶石。
繁华已逐水东流，断甓时从耕者得。
可怜此君落君手，爱之不博连城璧。
锡花如雪错菱花，小字兴和犹可识。
晴窗拂拭支桐君，上下一般蛇蚹纹。
哀蝉遽止不成弄，千古雨声愁杀人。
御阁春帖子
夏竦（宋代）

寒梅吐艳风初应，步辇宣游日渐迟。
道荫无涯真绪远，永康寰海茂春祺。
助甫称疾以见父出访真阳有赠
王世贞（明代）

鸿冥方自叹，玉立见吾子。离忧小语失，往事深杯起。

僧弥固难兄，万年那可死。努力各加餐，联翮当此始。
宿监中偶作
陆游（宋代）

流落归来两鬓丝，此生真媿北山移。
数残宫漏寒无寐，开尽梅花病不知。
同舍破甘醒宿酒，故人折简索新诗。
生涯可笑清如许，枉是京尘扑马时。
续感兴二十五首 其十二
方一夔（宋代）

黄鹄浴海水，一举凌紫埃。长风九万里，正值天门开。

不知食何食，云路方徘徊。嗟我鸿雁侣，避寒声悲哀。

失身堕泥滓，腹背日摧颓。城东极恶少，挟弹巧相猜。

稻粱未足溉，云雨何时来。不希附脩翮，有分终蒿莱。
宫词 其一二七
花蕊夫人徐氏（唐代）

朱雀门高花外开，毬场空阔净尘埃。预排白兔兼苍狗，等候君王按鹘来。
答宜禅颂见谒
释慧空（宋代）

宜禅谒老空，先自著便宜。分明金弹子，博得粪球儿。

把得急抛下，堂堂空手归。前路逢人问，如何举似伊。
游罗汉至开先寺
项安世（宋代）

半世怀吾愿，今年得此辰。
朝廷用和议，疆场有閒人。
地喷双龙沫，云藏五老身。
天寒林影薄，斜日照衣巾。
来子仪监庙见假诗藁
韩淲（宋代）

伏波老气肯消除，磊块撑肠万卷书。愤世疾邪吟讽里，伤心思古笑谈馀。

一轩漫占琳宫静，四壁空悬客舍虚。隐隐龙光射牛斗，东湖烟浪绕吾庐。
赠吴令君
吴儆（宋代）

绿槐庭院锁薰风，双双乳燕穿帘栊。
石榴花蹙宫罗样，荔子枝翻蜀锦红。
海山秀色藏日色，衮作英豪仪上国。
鹏翼澜翻徙北溟，龙媒夭矫东西极。
高踪逸韵不容攀，家声世德以蝉联。
吏能精锐龚黄上，人物风流晋宋间。
海宁岩邑千山底，牛刀割鸡聊尔耳。
卷入河阳满县花，风行郑国垂街李。
往岁如今杅桐空，今年衣褐足虞冬。
往岁如今新陈腐，今年麰麦盈千钟。
田家宴喜歌时丰，咸知阴相有神功。
炰羔击豕趋城乐，金璧楼台烟霭中。
瞻彼南山遥举酒，插花起舞为君寿。
神人欢乐何其多，令君福禄如山河。
将还越留别豫章诸公
独孤及（唐代）

客鸟倦飞思旧林，裴徊犹恋众花阴。

他时相忆双航苇，莫问吴江深不深。
忆馀杭十首 其二
潘阆（宋代）

长忆钱塘，临水傍山三百寺，僧房携杖遍曾游。閒话觉忘忧。

栴檀楼阁云霞畔，钟梵清宵彻天汉。别来遥礼只焚香，便恐是西方。
颂古四十五首
释慧远（宋代）

尊位如何，澄潭影裹探秋波。
日面月面，铁眼铜晴安可辨。
君不见一声霹雳兮雾罩长空，千眼顿开兮云收岳面。
还见马师麽？病在膏肓，
世须忌口。
郊庙歌辞。梁太庙乐舞辞。皇帝行
佚名（唐代）

莫高者天，攀跻弗克。隮天有方，累仁积德。

祖宗隆之，子孙履之。配天明祀，永永孝思。
杏花天
朱敦儒（宋代）

听蝉翦叶迎秋燕。画戟散、金铺开遍。清风占住秦筝怨。楼上衙牌易晚。

飞雨过、绣幕尽卷。借水沈、龙涎旋碾。金盆弄水停歌扇。凉在冰肌粉面。
四月廿日侍班纪事次金鹤卿韵
杨慎（明代）

全殿朱表引陛前，紫微清跸从乾旋。登庸已卜璿玑正，顾命先从玉凡传。

雨露恩垂周壤遍，星辰影动泰阶连。词臣况有如椽笔，好学压褒颂得贤。
忆城东寄饯行十友
吴与弼（明代）

联镳接轸忆城东，绮席珍盘别醑浓。南北云泥悬隔久，高情常在梦魂中。
次韵和师稷清明怀乡之什 其一
邹浩（宋代）

扫尽人间冰雪寒，鱼龙鳞甲动斑斓。向来协气无踪迹，从此氤氲满世还。
暮秋枉裴道州手札，率尔遣兴，寄近呈苏涣侍御
杜甫（唐代）

久客多枉友朋书，素书一月凡一束。虚名但蒙寒温问，

泛爱不救沟壑辱。齿落未是无心人，舌存耻作穷途哭。

道州手札适复至，纸长要自三过读。盈把那须沧海珠，

入怀本倚昆山玉。拨弃潭州百斛酒，芜没潇岸千株菊。

使我昼立烦儿孙，令我夜坐费灯烛。忆子初尉永嘉去，

红颜白面花映肉。军符侯印取岂迟，紫燕騄耳行甚速。

圣朝尚飞战斗尘，济世宜引英俊人。黎元愁痛会苏息，

夷狄跋扈徒逡巡。授钺筑坛闻意旨，颓纲漏网期弥纶。

郭钦上书见大计，刘毅答诏惊群臣。他日更仆语不浅，

明公论兵气益振。倾壶箫管黑白发，舞剑霜雪吹青春。

宴筵曾语苏季子，后来杰出云孙比。茅斋定王城郭门，

药物楚老渔商市。市北肩舆每联袂，郭南抱瓮亦隐几。

无数将军西第成，早作丞相东山起。鸟雀苦肥秋粟菽，

蛟龙欲蛰寒沙水。天下鼓角何时休，阵前部曲终日死。

附书与裴因示苏，此生已愧须人扶。致君尧舜付公等，

早据要路思捐躯。
上喻史君重建霞起堂六首
陈梦建（宋代）

丈人昔日经行处，草暗苔荒四十春。
谁倚高寒访陈迹，璇题宝墨一时新。
曲洧怀先通问公因访遗集有感 其二
朱樟（清代）

宣和遗事有谁知，云馆星归老泪垂。风月残缣零落尽，得留新郑几篇诗。
金陵杂兴二百首
苏泂（宋代）

城头士女出笆篱，喜色争瞻大使旗。
尽道去年那有此，今年粥饭不曾饥。
量田谣
吴斌（明代）

朝量水田雪，暮量山田月。
青山白水人如云，朝暮量田几时歇？白田寸地须尽量，丝
毫增入毋留藏。
时旸时雨欣时康，我民欲报心未央。
年年增赋输太仓，但愿山积垂无疆。
安得长风天外起，吹倒昆仑填海水，更出桑田千万里。
河梁话旧十绝句送左辖吴公之山西 其五
胡应麟（明代）

阊阖皇皇开，青袍脱蒙茸。烨如太阿剑，白昼飞神锋。
题淘金驿丞谢子良清隐书房
朱綝（明代）

驿官近日逢迎少，清隐何妨结草堂。门对好山苍雾湿，窗连脩竹翠云凉。

侍童解诵《闲居赋》，过客求书《急就章》。愧我驱驰尘满面，濯缨为尔咏沧浪。
石桥
太史章（宋代）

涧底轻雷喷玉泉，石桥僧度是何年。
灵峰斗隔人间世，真境潜分洞里天。
施食曾闻龙就掌，谈空应有虎当筵。
道猷雪涕非无谓，谁见湔肠挂木颠。
风雪
晁说之（宋代）

风雪三冬北，江潮二月时。
怪今阿那事，不得作春诗。
句
吕午（宋代）

四时鸥鹭窥图画，千古鱼龙听管弦。
南中送北使二首
张说（唐代）

传闻合蒲叶，曾向洛阳飞。何日南风至，还随北使归。

红颜渡岭歇，白首对秋衰。高歌何由见，层堂不可违。

谁怜炎海曲，泪尽血沾衣。

待罪居重译，穷愁暮雨秋。山临鬼门路，城绕瘴江流。

人事今如此，生涯尚可求。逢君入乡县，传我念京周。

别恨归途远，离言暮景遒。夷歌翻下泪，芦酒未消愁。

闻有胡兵急，深怀汉国羞。和亲先是诈，款塞果为雠。

释系应分爵，蠲徒几复侯。廉颇诚未老，孙叔且无谋。

若道冯唐事，皇恩尚可收。
走笔送济翁弟过浙东谒丘宗卿二首
杨万里（宋代）

若见丘迟问老夫，为言臞似向来臞。
更将双眼寄吾弟，带去稽山看监湖。
荆江渔父竹枝词九首和夔师□侍郎韵为荆师范
项安世（宋代）

第一歌头缓缓催，且看渔父寿图来。
天明转向牙旗外，六千里地绣屏开。
浣溪沙 茶烟
戴延介（清代）

折脚铛边袅篆长。渐萦轻雾到芸窗。可曾邀客斗旗枪。

竹外雨过粘腻粉，花边风度带疏香。撩他鹤梦亦微茫。
惜往日
周霆震（元代）

千金爱女贮兰房，百宝雕鞍拥骕骦。过眼青春谁是主，燕归无处说兴亡。
新岁雪霁到西湖作三首 其二
宋庠（宋代）

水华烟态压回汀，客至无情亦有情。芳草不须缘短梦，一番新绿满塘生。
送从叔校书简南归
孟郊（唐代）

长安别离道，宛在东城隅。寒草根未死，愁人心已枯。
促促水上景，遥遥天际途。生随昏晓中，皆被日月驱。
北骑达山岳，南帆指江湖。高踪一超越，千里在须臾。
颂古四十四首
释法泰（宋代）

西天人不会唐言，端坐巍巍少室前。
刚被流支打齿缺，至今有理不能宣。
针筒
释慧开（宋代）

函盖乾坤气量周，铜睛铁眼一齐取。几多利脑尖锋者，到此如何敢出头。
题吴氏四贤堂
罗鉴（宋代）

河汾续经罢，洙泗还清风。
深衣在带垂，身退道则丰。
一编通言在，万古无盲聋。
遗像今伟然，吾敬环溪公。
李相公饷建溪新茗奉寄
曾几（宋代）

一书说尽故人情，闽岭春风入户庭。
碾处曾看眉上白，分时为见眼中青。
饭羹正昼成空洞，枕簟通宵失杳冥。
无奈笔端尘俗在，更呼活火发铜瓶。
寄简崇禧司徒高
张炜（宋代）

袖惹天香隐故庐，一山猿鹤伴清虚。
有人来叩神仙诀，就剪晴云问起居。
病
廖孔说（明代）

绽衲蒲团清病余，焚香三日读仙书。
开门红叶俱吹尽，寒木寥寥倚太虚。
上茶使邹郎中孟
程公许（宋代）

四海一道乡，千古有生意。
元宗得君侯，风流是以似。
窅然天机深，宁以物欲累。
丈夫要如此，步步皆实地。
赠阿环女史 其一
施士洁（清代）

满眼秋瓜尽系匏，名葩一朵出林梢。烟花俗尚分冰炭，露草情缘比漆胶。

妒虎何颜偏腹诽，媚狐甚口岂心交。嗤他钱树连枝并，究竟庞廉孰解嘲。
冶城遇集呈陈绅进士因观故人陈则诚博士书至
王恭（明代）

冠盖相欢冶城下，王壶青系酒如泻。君是南宫第一流，予乃夷门最卑者。

别来看君毛骨奇，美髯大颡仍赤眉。丈夫意气有如此，男儿性命那可知。

结交况复同乡里，年少唯君最知己。相看不忍问同袍，十人几个黄泉里。

生别故园长苦辛，又愁亲老更家贫。三年古戍乡心远，四壁秋风山鬼邻。

桐边校文近有书，书中还道意何如。乃知别后相思苦，未必青云交态疏。
具庆堂
陈繗（明代）

阴阴乔木荫华堂，堂上双亲德孔良。鹤发载斑胥种种，酡颜含笑乐洋洋。

椿般美茂萱般秀，天愈高明地愈长。膝下快看称寿处，绣襦佩玉舞相将。
霜月
林用中（宋代）

雪霁云收月满天，冰轮碾转净无烟。
几回寒色侵人冷，底信清光永夜娟。
立春帖子·太上皇帝阁
周必大（宋代）

气冲鱼钥敞金扉，风射蛟冰泮玉池。
从此苑中多乐事，和诗谁是沈佺期。
即事呈闳中顺之二年兄二首
晁补之（宋代）

蠖轩屈首诗书人，自喻适志非求伸。
闻蝉熟寐白竹簟，见客一整乌纱巾。
语言无味穷鬼志，香火有缘居士身。
明年得去不汲汲，种竹待笋犹须春。
送熊伯通
王安石（宋代）

岁暮欣逢盖共倾，川涂南北岂忘情。
事经官路心应折，地入家山眼更明。
江上月华空自照，梅边春意恰相迎。
关河不锁真消息，野客犹能听治声。
结夏西山诸佛刹效初盛体为排律十首 其三
胡应麟（明代）

杖履遵山麓，栏杆列涧阿。飞梁攒泰岱，画拱压岷峨。

实阁慈恩攒，雕宫净饭多。天台浮海峤，岳麓控江沱。

振锡啼猿下，登堂法雁过。焚香驯怖鸽，乞食叩灵鼍。

曲径穿黄叶，回廊步绿莎。崖亭交竹树，石室挂藤萝。

万亿先明藏，三千窣堵波。双林开觉路，八水渡恒河。

白足依龙树，缁衣住鸟窠。禅灯围帝释，梵乐奏仙娥。

雪窦偏宜颂，云门不厌诃。大悲观自在，上首阿难陀。

幻梦清圆觉，真如会密多。将纫居士服，一榻伴维摩。
读眉山集次韵雪诗五首
王安石（宋代）

神女青腰宝髻鸦，独藏云气委飞车。
夜光往往多联璧，白小纷纷每散花。
珠网纚连拘翼座，瑶池淼漫阿环家。
银为宫阙寻常见，岂即诸天守夜叉。
赠潘孝廉丈德舆即送其还淮安四章 其三
姚燮（清代）

斯文毓灵瑞，造物亦深至。轩冕何荣辱，忍与争取弃。

所为先生悲，夙抱宏干济。即此忠厚心，于世实相系。

奔走长安门，讵为贱贫计？安能投草茅，论舌听凋敝。

置酒临高台，天宇浩空气。白云去不返，飞鸟倦谁寄？

为君击剑歌，洒然一流涕。
左掖梨花
武元衡（唐代）

巧笑解迎人，晴雪香堪惜。随风蝶影翻，误点朝衣赤。
赠雷僧
晁说之（宋代）

东奔西走肯徘徊，言语相残听鼻雷。
未料此生终作底，可知不为学诗来。
早春晚归
白居易（唐代）

晚归骑马过天津，沙白桥红返照新。草色连延多隙地，

鼓声闲缓少忙人。还如南国饶沟水，不似西京足路尘。

金谷风光依旧在，无人管领石家春。
辛巳大歉
陈藻（宋代）

村村无米岁何堪，我到家家有酒酣。
自昔略经三两度，似今未见大生惭。